ບົນຈິດໃຈນັ້ນ, ເມື່ອບໍ່ດົນມານີ້, ທີ່ນະຄອນຫຼວງວຽງຈັນ, ປະເທດລາວ, ພາຍໃຕ້ການອະນຸຍາດຂອງ ທ່ານນາຍົກລັດຖະມົນຕີ ສສ. ຫວຽດນາມ, ທ່ານ ຫງວຽນບ່າຮຸ່ງ ເອກອັກຄະລັດຖະທູດວິສາມັນ ຜູ້ມີອຳນາດເຕັມ ແຫ່ງ ສສ. ຫວຽດນາມ ປະຈຳ ສປປ. ລາວ ໄດ້ມອບອຸປະກອນການແພດ ດ້ວຍມູນຄ່າຫຼາຍກ່ວາ 7 ຕື້ ດົ່ງ ສຳລັບຜູ້ຕາງໜ້າຂອງລັດຖະບານລາວ. ນີ້ແມ່ນຂອງຂວັນຈາກລັດຖະບານ ແລະ ປະຊາຊົນຫວຽດນາມ ເພື່ອຊ່ວຍເຫຼືອ ລັດຖະບານ ແລະ ປະຊາຊົນລາວ ໃນການຮັບມືກັບໂລກລະບາດ ໂຄວິດ - 19.
ເຄື່ອງຊ່ວຍເຫລືອດັ່ງກ່າວປະກອບມີ: ຜ້າອັດປາກ 330.000 ອັນ, ຊຸດກັນພະຍາດ 1.000 ຊຸດ, ເຄື່ອງຈັກທີ່ຈຳເປັນ 3 ເຄື່ອງ ແລະ ອຸປະກອນການແພດອື່ນໆ. ເຄື່ອງຊ່ວຍເຫລືອດັ່ງກ່າວມີມູນຄ່າ 1 ແສນໂດລາສະຫະລັດ, ຈາກກະຊວງສາທາລະນະສຸກ 5 ຕື້ດົງ ແລະ ຈາກກະຊວງວິທະຍາສາດ ແລະ ເຕັກໂນໂລຊີ ສສ ຫວຽດນາມຈຳນວນ 250 ລ້ານດົ່ງ. ໃຫ້ກຽດຕາງໜ້າມອບໂດຍ ທ່ານ ຫງວຽນບ່າຮຸ່ງ ເອກອັກຄະລັດຖະທູດວິສາມັນ ຜູ້ມີອຳນາດເຕັມ ແຫ່ງ ສສ. ຫວຽດນາມ ປະຈຳ ສປປ. ລາວ ແລະ ຕາງໜ້າຮັບໂດຍ ທ່ານ ສົມດີ ດວງດີ ຮອງນາຍົກລັດຖະມົນຕີ ສປປ. ລາວ.
ກ່າວຄຳເຫັນທີ່ພິທີມອບ - ຮັບ, ທ່ານ ຫງວຽນບ່າຮຸ່ງ ປາດຖະໜາ ວ່າການຊ່ວຍເຫຼືອເບື້ອງຕົ້ນໃນຄັ້ງນີ້ຈະໃຫ້ກໍາລັງໃຈ ແລະ ຊ່ວຍເຫຼືອປະຊາຊົນລາວ ສາມາດຜ່ານຜ່າຄວາມຫຍຸ້ງຍາກໃນປະຈຸບັນໂດຍໄວ. ທ່ານ ຫງວຽນບ່າຮຸ່ງ ຢືນຢັນວ່າໃນໄລຍະຈະມາເຖິງ, ບັນດາກະຊວງ, ທ້ອງຖິ່ນຕ່າງໆຂອງຫວຽດນາມຈະສືບຕໍ່ສະໜັບສະໜູນ ລາວ ດ້ວຍຫຼາຍມາດຕະການສະເພາະ.
ຕາງໜ້າພັກ, ລັດຖະບານ ແລະ ປະຊາຊົນລາວ, ທ່ານ ສົມດີ ດວງດີ ໄດ້ສະແດງຄວາມຮູ້ບຸນຄຸນ ແລະ ຂອບໃຈຢ່າງຈິງໃຈມາຍັງພັກ, ລັດຖະບານ ແລະ ປະຊາາຊົນຫວຽດນາມ ກໍ່ຄືກະຊວງສາທາລະນະສຸກ ແລະ ກະຊວງວິທະຍາສາດ ແລະ ເຕັກໂນໂລຊີ ສສ ຫວຽດນາມ ທີ່ມອບເຄື່ອງຊ່ວຍເຫຼືອດັ່ງກ່າວນີ້ໃຫ້ແກ່ ສປປ ລາວ ແລະ ຍັງໄດ້ຢືນຢັນວ່າອຸປະກອນການແພດທີ່ໄດຮັບການຊ່ວຍເຫຼືອໃນເທື່ອນີ້ຈະນຳໃຊ້ເຂົ້າໃນວຽກງານການສະກັດກັ້ນ ແລະ ກັນການລະບາດຂອງໂຄວິດ - 19 ຢູ່ ສປປ. ລາວໃຫ້ມີປະສິດທິຜົນສູງ.
ກ່ອນໜ້ານັ້ນ, ໃນຕອນບ່າຍຂອງວັນທີ 26 ມີນາ 2020, ຢູ່ຫ້ອງວ່າການລັດຖະບານ, ທ່ານນາຍົກລັດຖະມົນຕີ ສສ.ຫວຽດນາມ ຫງວຽນຊວນຟຸກ ໄດ້ມີການໂອ້ລົມທາງໂທລະສັບກັບ ທ່ານນາຍົກລັດຖະມົນຕີ ສສ. ລາວ ທອງລຸນ ສີສຸລິດ ກ່ຽວກັບການສົມທົບລະຫວ່າງຫວຽດນາມ ກັບ ລາວ ໃນການຮັບມືກັບໂລກລະບາດ ໂຄວິດ - 19.
ໃນການໂອ້ລົມສົນທະນາທາງໂທລະສັບກັບ ທ່ານນາຍົກລັດຖະມົນຕີ ສປປ. ລາວ ທອງລຸນ ສີສຸລິດ, ທ່ານນາຍົກລັດຖະມົນຕີ ສສ. ຫວຽດນາມ ຫງວຽນຊວນຟຸກ ກໍ່ໄດ້ເນັ້ນໜັກເຖິງການສົມທົບ ແລະ ການໜູນຊ່ວຍເຊິ່ງກັນ ແລະ ກັນ ລະຫວ່າງສອງປະເທດໃນສະພາບເກີດໂລກລະບາດໂຄວິດ - 19 ແມ່ນມີຄວາມຈໍາເປັນ ແລະ ມີຄວາມໝາຍ.
ທ່ານນາຍົກລັດຖະມົນຕີ ສສ. ຫວຽດນາມ ຫງວຽນຊວນຟຸກ ຕີລາຄາສູງຕໍ່ຄວາມມານະພະຍາຍາມຂອງລັດຖະບານລາວ ໃນການຜັນຂະຫຍາຍບັນດາມາດຕະການສະກັດກັ້ນໂລກລະບາດໂຄວິດ - 19; ພ້ອມທັງເນັ້ນໜັກວ່າ ບົນເນື້ອໃນຈິດໃຈສາຍພົວພັນແບບພິເສດ ແລະ ໄມຕີຈິດມິດຕະພາບອັນຍິ່ງໃຫຍ່ລະຫວ່າງສອງປະເທດ, ຫວຽດນາມ ພ້ອມແລ້ວທີ່ຈະໃຫ້ການໜູນຊ່ວຍ, ແບ່ງປັນ ແລະ ຄຽງບ່າຄຽງໄລ່ກັບ ລາວ ໃນບັ້ນປ້ອງກັນ ແລະ ສະກັດກັ້ນໂລກລະບາດດັ່ງກ່າວ ເພື່ອໃຫ້ສອງປະເທດມີສະພາບການເປັນປົກກະຕິໂດຍໄວ, ສືບຕໍ່ພັດທະນາເສດຖະກິດ - ສັງຄົມ ແລະ ຍົກສູງຊີວິດການເປັນຢູ່ຂອງປະຊາຊົນ.
ບົນຈິດໃຈມິດຕະພາບ, ຄວາມສາມັກຄີແບບພິເສດ ລະຫວ່າງສອງປະເທດ, ທ່ານນາຍົກລັດຖະມົນຕີ ສສ. ຫວຽດນາມ ຫງວຽນຊວນຟຸກ ໄດ້ແຈ້ງໃຫ້ຊາບວ່າ ລັດຖະບານຫວຽດນາມ ຕົກລົງໜູນຊ່ວຍລັດຖະບານ ລາວ ບັນດາອຸປະກອນການແພດທີ່ຈໍາເປັນ ດ້ວຍມູນຄ່າ 1 ແສນໂດລາສະຫະລັດ. ພ້ອມທັງຢັ້ງຢືນວ່າ ຫວຽດນາມ ພ້ອມແລ້ວທີ່ຈະສົ່ງຜູ້ຊ່ຽວຊານທາງດ້ານສາທາລະນະສຸກໄປໜູນຊ່ວຍລາວ ແລະ ແບ່ງປັນບົດຮຽນໃນການປ້ອງກັນ ແລະ ສະກັດກັ້ນໂລກລະບາດ.
ໄຊພອນ